REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/156-24

18. novembar 2024. godine

B e o g r a d

Z A P I S N I K

DEVETE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 15. NOVEMBRA 2024. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Dragan Jovanović, Dejan Bulatović, Ivana Stamatović, Dijana Radović, Jožef Tobiaš, Dušan Nikezić, Miroslav Aleksić, Slobodan Ilić i Zoran Sandić.

Sednici su prisustvovali zamenici članova Odbora: Miloš Gnjidić (zamenik Žike Gojkovića), Slobodan Nikolić (zamenik Milije Miletića) i Dragan Jonić (zamenik Gorana Petkovića).

Sednici nisu prisustvovali članovi Odbora: Radoslav Milojičić, prof. dr Branimir Nestorović i dr Ana Oreg kao ni njihovi zamenici.

Sednici je prisustvovao i narodni poslanik Risto Kostov, koji nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: dr Aleksandar Martinović, ministar, Nenad Katanić, pomoćnik ministra i Slobodan Nikolovski, direktor Uprave za agrarna plaćanja.

Sednici su prisustvovali predstavnici Ministarstva finansija: Marija Filipović, Sektor budžeta i Ivana Marković, Sektor budžeta.

Odbor je većinom glasova (10 za, 2 uzdržana, 1 nije glasao) usvojio sledeći:

D n e v n i r e d

1. Razmatranje Predloga zakona o budžetu Republike Srbije za 2025. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-2640/24 od 8. novembra 2024. godine).

Pre početka rasprave o tački dnevnog reda, usvojen je zapisnik osme sednice Odbora, koja je održana 1. novembra 2024. godine, u tekstu u kome je i predložen. Zapisnik je usvojen većinom glasova (8 za, 3 uzdržana, 2 nije glasalo).

Prva tačka dnevnog reda - Razmatranje Predloga zakona o budžetu Republike Srbije za 2025. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-2640/24 od 8. novembra 2024. godine).

Predlog zakona, odnosno, Razdeo 24 - Ministarstvo poljoprivrede, šumarstva i vodoprivrede, obrazložio je dr Aleksandar Martinović, ministar poljoprivrede, šumarstva i vodoprivrede, koji je pre predstavljanja budžeta za narednu godinu izneo nekoliko informacija o realizaciji budžeta za 2024. godinu. Ministar je naveo da je u 2024. godini Ministarstvo raspisalo 18 javnih poziva za sve mere direktnih plaćanja, mere ruralnog razvoja, mere tržišne podrške i mere kreditne podrške (subvencionisana kamatna stopa). Takođe, počelo se sa isplatom dodatnih 10.000 dinara po hektaru, a u skladu sa sporazumom koji je postignut 27. oktobra 2024. godine sa predstavnicima više udruženja poljoprivrednika, kao i da je do sada poslato 202.000 rešenja o odobrenju ovih dodatnih sredstava. Brzina isplate zavisi od preuzimanja rešenja sa portala eUprave. Za podsticaje po hektaru isplaćeno je ukupno 33.167.899.000 dinara. Ministar je dodao, da je pojačan rad poljoprivredne inspekcije zbog pojava zloupotrebe zemljišta i postojanja fiktivnih poljoprivrednih gazdinstava, dok je realizovano i 99% zahteva po javnim pozivima koji se isplaćuju u okviru nacionalnih mera, u iznosu preko 73 milijarde dinara. Budžet za poljoprivredu za 2025. godinu je, prema rečima ministra, rekordan, sa 111.414.000.000 dinara za podsticaje u poljoprivredi i ruralnom razvoju, čime se pokazuje posvećenost poljoprivredi i težnja ka obnovi prehrambenog suvereniteta, odnosno, nezavisnosti od uvoza i proizvodnji dovoljnoj za domaće potrebe i za izvoz, a i za obnovu domaćeg stočnog fonda. Ministar je dodao da će poljoprivrednicima biti na raspolaganju i sredstva iz pretpristupnih fondova EU (IPARD 2 i IPARD 3 programi).

Predstavnica Ministarstva finansija iz Sektora budžeta Marija Filipović predstavila je podatke o budžetu za 2025. godinu, uz napomenu da će sredstva namenjena subvencijama iznositi 224,04 milijarde dinara, od kojih je 51,9% subvencija u poljoprivredi. Ona je istakla da su ukupni prihodi i primanja budžeta Republike Srbije za 2025. godinu 2.346,2 milijarde dinara, što predstavlja povećanje od 172,8 milijardi dinara (oko 8% u odnosu na iznos koji je predviđen rebalansom budžeta za 2024. godinu). Što se tiče rashoda i izdataka, planirani su u iznosu od 2.660,2 milijarde dinara.

U diskusiji su učestvovali narodni poslanici: Marijan Rističević, Slobodan Ilić i Miroslav Aleksić.

Odbor je većinom glasova (9 za, 1 uzdržan), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

I z v e š t a j

Odbor je u skladu sa članom 173. stav 2. Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2025. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 11,55 časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

SEKRETAR PREDSEDNIK

Danka Jevtović Marijan Rističević